C 367/32

Europos ekonomikos ir socialinių reikalų komiteto nuononė. Pasiūlymas dėl Europos Parlamento ir Tarybos reglamento, kuriuo dėl „euro 5“ etapo taikymo dviračių bei triračių transporto priemonių ir keturračių tipo patvirtinimui iš dalies keičiamas Reglamentas (ES) Nr. 168/2013

(COM(2018) 137 final – 2018/0065 (COD))

(2018/C 367/06)

Pranešėjas Gerardo LARGHI

Konsultavimasis Europos Parlamentas, 2018 4 16 Europos Sąjungos Taryba, 2018 4 4 Teisinis pagrindas Sutarties dėl Europos Sąjungos veikimo 114 straipsnis Atsakingas skyrius Bendrosios rinkos, gamybos ir vartojimo skyrius Priimta skyriuje 2018 6 7 Priimta plenarinėje sesijoje 2018 7 11 Plenarinė sesija Nr. 536 Balsavimo rezultatai (už / prieš / susilaikė) 125/0/1

1. Išvados ir rekomendacijos

1.1. Europos ekonomikos ir socialinių reikalų komitetas (EESRK) palankiai vertina pasiūlymą dėl reglamento COM(2018) 137 final, nes juo atliekami konkretūs Reglamento Nr. (ES) 168/2013 daliniai pakeitimai siekiant atsižvelgti į poreikį plėtoti nedidelį poveikį aplinkai darančias technologijas („euro 5“ etapo taikymas tipo patvirtinimui) ir realias tam tikrų įmonių galimybes jas įdiegti numatytu laiku ( technologinės galimybės ). Todėl nukrypti leidžiančiomis nuostatomis turėtų būti išvengta neigiamo poveikio rinkai ir užimtumo lygiui ir kartu užtikrinta, kad bus kuo greičiau pasiekti aukštesni išmetamų teršalų standartai.

1.2. EESRK pabrėžia, kad Komisijos siūlomi pakeitimai atitinka ankstesnėje EESRK nuomonėje šiuo klausimu pateiktas rekomendacijas ( 1 ) . Tarp jų – laipsniškas ir lankstus reglamento taikymas atsižvelgiant į realias technologines galimybes, įmonėms ir vartotojui priimtinas sąnaudas, L1 ir L2 kategorijų transporto priemonėms netaikomas reikalavimas naudoti borto diagnostikos (OBD) sistemą ( 2 ) . Komitetas taip pat pažymi, kad šiam pasiūlymui plačiai pritaria valstybės narės ir visi suinteresuotieji subjektai.

1.3. EESRK mano, kad teisės aktas turės teigiamo poveikio įmonių, taigi kartu ir vartotojų, patiriamoms sąnaudoms. Atsižvelgiant į tai, reikėtų pabrėžti L kategorijos transporto priemonių socialinį vaidmenį kaimo vietovėse, kuriose jos dažnai yra alternatyva viešajam transportui, ir miestuose, nes šios priemonės padeda sumažinti eismo spūstis.

1.4. EESRK palankiai vertina pasiūlymą atnaujinti Komisijos įgaliojimus priimti deleguotuosius aktus dar penkeriems metams. Komitetas mano, kad ši sąlyga yra itin svarbi siekiant laiku pritaikyti galiojančius teisės aktus prie nuolatinės šiame sektoriuje vykstančios technologijų raidos ir rinkos pokyčių.

1.5. EESRK pažymi, kad elektra varomų (L1e-A) ir motorinių dviračių (L1e-B) tipo patvirtinimo atveju Komisijos tyrime ( 3 ) neatsižvelgiama į sąnaudas, technines galimybes ir energijos vartojimo bandymo atkuriamumą (VII tipo bandymas). Minėtame tyrime daugiausia dėmesio iš esmės skiriama tik transporto priemonių su degimo varikliais analizei. Todėl Komitetas rekomenduoja Komisijai kuo greičiau pradėti papildomą tyrimą dėl L1e-A ir L1e-B kategorijų transporto priemonių energijos vartojimo, siekiant nustatyti aiškų teisinį pagrindą šio sektoriaus įmonėms.

1.6. EESRK pritaria Komisijos pasiūlymui atidėti „euro 5“ išmetamųjų teršalų ribinių verčių taikymo datą keturratėms lengvosioms transporto priemonėms (mažalitražiai automobiliai – L6e-B), triračiams mopedams (L2eU), trialo motociklams (L3e-AxT) ir enduro (L3e-AxE). Tačiau EESRK rekomenduoja nišinei gamybai ( 4 ) , vykdomai mažų ir labai mažų įmonių, pratęsti šią nukrypti leidžiančią nuostatą iki 2024 m., kaip buvo anksčiau numatyta poveikio vertinime. Ši priemonė turėtų užtikrinti sektoriaus įmonėms lengvesnį perėjimą ir taip sudaryti sąlygas išlaikyti užimtumo lygį.

2. Įžanga

2.1. „L kategorijos transporto priemonės“ apima labai įvairių tipų dvirates, trirates ir keturrates lengvąsias transporto priemones. Jai priskiriamos septynios transporto priemonių kategorijos: motoriniai dviračiai, dviračiai (L1e) ir triračiai (L2e) mopedai, dviračiai (L3e) ir triračiai (L4e – su priekabomis) motociklai, variklinės triratės transporto priemonės (L5e) ir lengvosios (L6e) ir sunkiosios keturratės transporto priemonės (L7e – kvadraciklai). Kiekviena kategorija dar suskirstyta ir iš viso yra 25 pakategorės.

2.2. Modelių, galios pavaros sistemų ir naudojimo įvairovė lemia tai, kad L kategorijos transporto priemonės yra labai įvairios ir universalios. Manoma, kad ES yra daugiau kaip 35 mln. L kategorijos transporto priemonių.

2.3. Nuo 2016 m. sausio 1 d. L kategorijos transporto priemonėms ( 5 ) taikomi tipo patvirtinimo reikalavimai, išdėstyti Reglamente (ES) Nr. 168/2013 ir jo keturiuose deleguotuosiuose ir įgyvendinimo aktuose ( 6 )

2.4. Komisija, atsižvelgdama į kritiką, išdėstytą ataskaitoje dėl L kategorijos transporto priemonėms taikomo aplinkosauginio etapo „euro 5“ poveikio tyrimo, siūlo iš dalies pakeisti tam tikrus Reglamento (ES) Nr. 168/2013 straipsnius arba jį papildyti naujais, siekiant nustatyti aiškesnius principus ir palengvinti jo įgyvendinimą.

2.5. Toks pasiūlymas – jo laukia ir sektoriaus įmonės ( 7 ) – buvo parengtas po oficialių konsultacijų su visais suinteresuotaisiais subjektais (gamintojais, tipo patvirtinimo institucijomis, socialiniais partneriais).

3. Svarbiausios Komisijos pasiūlymo nuostatos

3.1. Borto diagnostikos sistema

3.1.1. Borto diagnostikos sistema (OBD ( 8 ) ) skirta kontroliuoti bendrą transporto priemonės veikimą, visų pirma pranešti apie išmetamųjų teršalų kontrolės sistemos gedimą arba blogą veikimą. OBD jau buvo etapu „euro 4“ ir bus toliau plėtojama etapu „euro 5“. Pagal teisės aktą dėl „euro 5“, OBD leis kontroliuoti transporto priemonių jutiklius ir vykdiklius siekiant stebėti ne tik sklandų variklio veikimą, bet išmetamųjų dujų valymą ir katalizatorius.

3.1.2. Komisija siūlo atidėti tam tikrų aspektų, susijusių su reikalavimu įdiegti II etapo OBD sistemą, įgyvendinimą iki 2025 m., visų pirma kalbant apie katalizatoriaus stebėseną. Ši priemonė numatyta tik tam tikrų tipų transporto priemonėms, kadangi dėl techninių priežasčių 2020 m. tokia įranga nebus prieinama. Pakeitus šią nuostatą įmonės turėtų pakankamai laiko įgyvendinti teisės aktus.

3.1.3. Komisija taip pat pabrėžia, kad II etapo OBD sistema nebus taikoma mopedams (L1 ir L2 kategorijų) ir lengviesiems keturračiams (L6e kategorija) ir enduro (L3e-AxE) ir trialo (L3e-AxT) motociklų pakategorėms.

3.2. Išmetamųjų teršalų kontrolės sistema (matematinė patvarumo procedūra)

3.2.1. Aplinkosauginio etapo „euro 5“ poveikio tyrime nurodoma, kad transporto priemonių bandymai atliekami joms nuvažiavus 100 km neleidžia įvertinti transporto priemonės išmetamųjų teršalų kontrolės sistemos faktinio dėvėjimosi jos naudojimo laikotarpiu ( 9 )

3.2.2. Komisija siūlo iki 2025 m. palaipsniui šio metodo atsisakyti. Kol kas siūloma padidinti transporto priemonės iki jos bandymų nuvažiuotą atstumą siekiant užtikrinti, kad bandymų rezultatai būtų patikimi. Todėl pasiūlyme numatyta, kad nuo 2020 m. sausio 1 d. iki 2024 m. gruodžio 31 d. registruotoms transporto priemonėms, nuvažiavusioms daugiau kaip 2 500 km, jeigu jų didžiausias greitis yra mažesnis kaip 130 km/h, ir daugiau kaip 3 500 km, jeigu jų didžiausias greitis yra ne mažesnis kaip 130 km/h, turi būti atliktas aplinkosauginio veiksmingumo bandymas.

3.3. „euro 5“ ribinių verčių taikymas

3.3.1. Etapo „euro 5“ poveikio tyrime patvirtinama, kad jau sukurta technologija, leidžianti laikytis naujų ribinių verčių, išskyrus tam tikrus L kategorijos transporto priemonių tipus (L6e-B, L2e-U, L3e-AxT ir L3e-AxE).

3.3.2. Todėl Komisija siūlo perkelti ribinių verčių taikymo šioms pakategorėms datą iš 2020 m. į 2022 m. Ši priemonė leis gamintojams, visų pirma MVĮ, laiku pereiti prie teršalų neišmetančios galios pavaros ir tai turės teigiamo poveikio vartotojų išlaidoms.

3.3.3. Komisija taip pabrėžia, kad dar reikia aiškiau apibrėžti „euro 5“ garso lygio ribines vertes. Todėl siūloma nukrypti nuo dabartinių „euro 4“ išmetamųjų teršalų ribų, kol bus nustatytos naujos „euro 5“ ribos.

3.4. Deleguotieji aktai

3.4.1. Reglamentu (ES) Nr. 168/2013 Komisijai buvo suteikti įgaliojimai penkerius metus priimti deleguotuosius aktus, ir šis laikotarpis baigiasi 2018 m. kovo 21 d. Kadangi reikia nuolat atnaujinti teisės aktą atsižvelgiant į technologinę pažangą, Komisija prašo atnaujinti įgaliojimus priimti deleguotuosius aktus dar penkeriems metams su savaiminio jų pratęsimo galimybe.

2018 m. liepos 11 d., Briuselis Europos ekonomikos ir socialinių reikalų komiteto pirmininkas Luca JAHIER

(1) OL C 84, 2011 3 17, p. 30.

(2) OL C 84, 2011 3 17, p. 30, punktai: 4.1, 4.3 ir 5.3.

(3) Ataskaita apie L kategorijos transporto priemonėms taikomo aplinkosauginio etapo euro 5 poveikio tyrimą (Effect study of the environmental step euro 5 for L-category vehicles), ES-Books, ET-04–17–619-EN-N.

(4) Šių transporto priemonių pakategorė sudaro mažiau nei 1 % visos L kategorijos transporto priemonių gamybos.

(5) OL L 60, 2013 3 2, p. 52 – 2013 m. sausio 15 d. Europos Parlamento ir Tarybos reglamentas (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros.

OL L 53, 2014 2 21, p. 1 – 2013 m. gruodžio 16 d. Komisijos deleguotasis reglamentas (ES) Nr. 134/2014, kuriuo Europos Parlamento ir Tarybos reglamentas (ES) Nr. 168/2013 papildomas aplinkosauginio ir varymo sistemų veiksmingumo reikalavimais ir iš dalies keičiamas jo V priedas.

OL L 25, 2014 1 28, p. 1 – 2013 m. lapkričio 21 d. Komisijos deleguotasis reglamentas (ES) Nr. 44/2014, kuriuo Europos Parlamento ir Tarybos reglamentas (ES) Nr. 168/2013 papildomas nuostatomis dėl transporto priemonių konstrukcijos ir dviračių ar triračių transporto priemonių bei keturračių tipo patvirtinimo bendrųjų reikalavimų.

OL L 7, 2014 1 10, p. 1 – 2013 m. spalio 24 d. Komisijos deleguotasis reglamentas (ES) Nr. 3/2014, kuriuo Europos Parlamento ir Tarybos reglamentas (ES) Nr. 168/2013 papildomas nuostatomis dėl dviračių bei triračių transporto priemonių ir keturračių patvirtinimui taikomų transporto priemonių funkcinės saugos reikalavimų.

(6) Žr. 3 išnašą.

(7) https://www.acem.eu/newsroom/press-releases/329-stefan-pierer-acem-president-we-urgently-need-clarity-from-the-ec-regarding-the-implementation-of-euro-5.

(8) On board technology. Reglamento (ES) Nr. 168/2013 21 straipsnis ir IV priedo 1.8.1, 1.8.2, 1.8.3 punktai.

(9) 23 str. 3 dalies, c punktas.